Document ID: 32005R2039

UREDBA KOMISIJE (ES) št. 2039/2005
z dne 14. decembra 2005
o spremembi Uredbe (ES) št. 1238/95 o izvedbenih pravilih za uporabo Uredbe Sveta (ES) št. 2100/94 glede pristojbin, ki se plačujejo Uradu Skupnosti za rastlinske sorte
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2100/94 z dne 27. julija 1994 o žlahtniteljskih pravicah v Skupnosti (1), in zlasti člena 113 Uredbe,
po posvetovanju z Upravnim svetom Urada Skupnosti za rastlinske sorte,
ob upoštevanju naslednjega:
(1)
Uredba Komisije (ES) št. 1238/95 z dne 31. maja 1995 o izvedbenih pravilih za uporabo Uredbe Sveta (ES) št. 2100/94 glede pristojbin, ki se plačujejo Uradu Skupnosti za rastlinske sorte (2), določa pristojbine, ki jih zaračunava Urad Skupnosti za rastlinske sorte („Urad“), in ravni takšnih pristojbin.
(2)
Finančna rezerva Urada je dosegla raven, ki presega raven, potrebno za zagotovitev nemotenega poslovanja. Raven letne pristojbine ter pristojbine v zvezi s preskušanjem so bile zaradi tega v prehodnem obdobju zmanjšane.
(3)
Glede letne pristojbine se je prehodno obdobje, v katerem je bila raven te pristojbine zmanjšana, že podaljšalo do konca leta 2007. Glede pristojbin v zvezi s preskušanjem se je prehodno obdobje, v katerem je bila raven teh pristojbin zmanjšana, že podaljšalo do konca leta 2006.
(4)
Vendar se po predvidevanjih raven rezerve kratkoročno kljub sprejetim ukrepom za zmanjšanje finančne rezerve Urada ne bo zmanjšala na ustrezno raven. Raven letne pristojbine je treba zato nadalje zmanjšati. Uredbo (ES) št. 1238/95 je zato treba ustrezno spremeniti.
(5)
Ukrepi, predvideni s to uredbo, so v skladu z mnenjem Stalnega odbora za žlahtniteljske pravice Skupnosti -
SPREJELA NASLEDNJO UREDBO:
Člen 1
Člen 9(1) Uredbe (ES) št. 1238/95 se nadomesti z:
„1. Urad zaračuna imetniku žlahtniteljske pravice v Skupnosti (v nadaljnjem besedilu ‚imetnik’) pristojbino za vsako leto trajanja žlahtniteljske pravice v Skupnosti (v nadaljnjem besedilu ‚letna pristojbina’) v znesku 300 EUR za leta 2003 do 2005 in 200 EUR za leto 2006 in naslednja leta. Če je oseba za leto 2006 plačala pristojbino 300 EUR, Urad zadevni osebi povrne razliko v višini 100 EUR.“
Člen 2
Ta uredba začne veljati dan po objavi v Uradnem listu Evropske unije.
Uporabljati se začne 1. januarja 2006.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. decembra 2005

Labels: 10
7
2
15